**Cyfarfod: Bwrdd Plismona**

**Lleoliad: Cyfarfod *Teams***

**Dyddiad: 3 Hydref 2023**

**Amser: 14:00-16:10**

|  |  |
| --- | --- |
| **Aelodau:** | Y Prif Gwnstabl, Dr Richard Lewis (PG)  Comisiynydd yr Heddlu a Throseddu, Dafydd Llywelyn (CHTh)  Y Prif Weithredwr, Carys Morgans, SCHTh (PW) |
| **Hefyd yn Bresennol:** | Swyddog Staff, y Ditectif Arolygydd Delyth Evans (DE)  Cyfarwyddwr Datblygu Pobl a’r Sefydliad, Linda Williams (LW) (Eitemau 4d a 5 yn unig)  Pennaeth yr Uned Gwella Gwasanaeth, yr Uwch-arolygydd Dros Dro Louise Harries (LH) (Eitemau 4d a 5 yn unig)  Cymorth Gweithredol, Ffion Thomas, SCHTh (Cofnodion) |
| **Ymddiheuriadau:** | Y Prif Swyddog Cyllid, Beverley Peatling, SCHTh (PSC) |

|  |  |
| --- | --- |
| **Rhif y Penderfyniad** | **Crynodeb** |
| **PB T3 71** | Ar ôl ymgynghori â’r PG a’r PSC, cymeradwyodd CHTh yr Estyniad Cymorth Gwasanaethau Cyfathrebu a Rheoli Integredig yn amodol ar adolygiad y PSC. |
| **PB T3 72** | Cymeradwyodd CHTh yr argymhelliad i lofnodi’r ddogfen Cydweithrediad Cynllun Arfer Cerbydau Tri Heddlu A22a. |

1. **Ymddiheuriadau a Chyflwyniadau**

Croesawodd y CHTh bawb i’r cyfarfod a nododd ymddiheuriadau wrth y PSC. Ystyriwyd bod y cofnodion o’r cyfarfod blaenorol a gynhaliwyd ar 21 Medi 2023 yn adlewyrchiad gwir a chywir o’r cyfarfod.

|  |  |  |
| --- | --- | --- |
| **Rhif y Cam Gweithredu** | **Crynodeb o’r Cam Gweithredu** | **Diweddariad** |
| PB 217 | Adroddiad ar y pryderon ynglŷn ag arfau saethu i’w roi ar waith trwy ohebiaeth. | Ar yr Agenda |
| PB 266 | Yr Heddlu i ymgysylltu â Rheolwr Partneriaethau ac Ariannu Allanol SCHTh i adolygu’r dewisiadau o ran cyllid ar gyfer Ymgyrch Madron. | Ar waith |
| PB 267 | Y PGC i archwilio i’r posibilrwydd o ddefnyddio Darpariaeth Gofal Iechyd Dalfeydd penodol yn fewnol. | CHTh i drafod hyn gyda Phrif Arolygydd y Gwasanaethau Dalfa (PB 272) |
| PB 268 | Y PG i gadarnhau gyda’r Prif Arolygydd Andy Pitt pa un ai a yw dalfa Dafen yn gweithredu’n effeithlon. | Diweddariad isod CHTh i drafod hyn gyda Phrif Arolygydd y Gwasanaethau Dalfa (PB 272) |
| PB 269 | DC a GL i gwrdd a hap samplu canlyniadau ‘Cam Gweithredu Arall’. | Symud y cam gweithredu i Fwrdd Sicrwydd yr Adran Safonau Proffesiynol |
| PB 270 | Y PG i ddarparu rhesymeg ar gyfer arolygon a’r ffordd y mae adborth yn cael ei fesur. | Diweddariad isod |
| PB 271 | Y PSC a’r CC i ystyried y cynnig gan SCHTh Caint mewn perthynas â’r cais am gyllid ar gyfer *Bluelight Commercial* ac ymateb yn unol â hynny. | Yr Heddlu a SCHTh |

1. **Diweddariad ynghylch camau gweithredu o gyfarfodydd blaenorol**

PB 268 – Cadarnhaodd y PG nad yw dalfa Dafen yn gweithredu ar ei gorau oherwydd Darpariaeth Gofal Iechyd a lefelau staffio isel o ganlyniad i’r brotest yng Ngwesty Parc y Strade.

PB 270 – Rhoddodd y PG ddiweddariad mewn perthynas ag arolwg Durham, a fyddai’n cymryd cryn dipyn o amser i’w ddatblygu. O’r herwydd, teimlwyd bod angen ymgynghoriad mwy dybryd ac y byddai grwpiau ffocws a gweithdai ymgysylltu’n fwy effeithiol oherwydd ceir adborth ar unwaith. Mae’r PG a’r CHTh ill dau’n cefnogi hyn.

1. **Eitemau Sefydlog**
2. Diweddariad y Prif Gwnstabl

Nododd y CHTh gynnwys diweddariad y PG, a oedd yn cynnwys y rhagweithgarwch mewn perthynas â chyffuriau a diweddariad ynghylch TCC yn cynorthwyo i ddatrys lladrad yn Llanelli.

Holodd y CHTh pa un ai a ddylai’r Heddlu fod yn cynorthwyo â Gwesty Parc y Strade nawr bod y cwmni diogelwch wedi’i newid. Cadarnhaodd y PG na ddylent fod yn gwneud hyn, ond gan fod y cwmni diogelwch newydd yn cyflogi llai o bobl, pan mae rhywbeth yn digwydd, mae angen i fwy o swyddogion fynd yno nawr.

Nododd y PW fod e-bost wedi’i dderbyn yn diolch am waith da’r Tîm Troseddau Gwledig yn ystod wythnos Troseddau Gwledig. Nododd y CHTh yr ohebiaeth a diolchodd i’r Tîm Troseddau Gwledig am ei waith yn ystod y flwyddyn.

1. Diweddariad Comisiynydd yr Heddlu a Throseddu

Ymwelodd y CHTh ag Aberystwyth gyda thîm ambiwlans Sant Ioan gyda’r nos yn ystod wythnos y glas, a chafodd ei gynghori am y diffyg cysylltiad â’r tîm plismona bro lleol. Teimlodd y PG fod angen mynd i’r afael â hyn, a dywedodd y byddai’n codi’r mater gydag Uwch-arolygydd Ceredigion.

Bydd y CHTh yn ymweld â’r Trallwng ar 19 Hydref o ganlyniad i bryderon lleol gyda’r heddlu. Cytunodd y PG y byddai’n fuddiol i un o’r Arolygwyr lleol fod yn bresennol.

Holodd y PW pa un ai a fyddai modd i gynrychiolydd o’r Heddlu fynychu gweminar mewn perthynas â Chasineb Ar-lein yn ystod Wythnos Ymwybyddiaeth Troseddau Casineb. Cytunodd y PG y byddai’n bresennol os yn bosibl, neu’n anfon cynrychiolydd.

1. **Materion i’w Trafod** 
   1. Stopio a Chwilio

Ystyriodd y CHTh y data a gyflwynwyd yn fanwl, a thrafodwyd hyn gan y Bwrdd. Mynegodd y CHTh bryderon am yr anghymesuredd, gyda’r heddlu yn y trydydd safle o ran prosesau chwilio o’i gymharu â heddluoedd eraill. Fodd bynnag, ymddengys nad yw prosesau chwilio’n arwain at arést yn aml.

Holodd y CHTh pa un ai a yw’r PG yn fodlon bod y defnydd o brosesau stopio a chwilio’n gymesur â’r perygl a’r niwed yn yr ardal. Dywedodd y PG ei fod yn fodlon â nifer y prosesau stopio a chwilio a gynhelir mewn perthynas â’r boblogaeth, ond na fyddai eisiau i hyn syrthio’n is na’r cyfartaledd cenedlaethol.

* 1. Arfau Saethu *(Cam Gweithredu 217 y Bwrdd Plismona)*

Darparwyd papurau gan yr adran i ddangos y gwelliant o ran yr ôl-groniadau ynghyd ag ateb a baratowyd gan yr Uwch-arolygydd Mike Melly. Roedd y Bwrdd yn hapus i’r papur hwn gael ei ddefnyddio wrth ateb i Gymdeithas Comisiynwyr yr Heddlu a Throseddu. Diolchodd y CHTh i’r Heddlu am baratoi’r ateb.

* 1. Hil a Phlismona

Mae ymateb wedi’i baratoi a dywedodd y CHTh y byddai angen trefnu amserlen er mwyn sicrhau bod hunanasesiad yn cael ei gwblhau. Bydd SCHTh yn ysgwyddo hyn a bydd ymateb yn cael ei baratoi i’w gyflwyno erbyn 20 Hydref.

ch. Estyniad Cymorth Gwasanaethau Cyfathrebu a Rheoli Integredig

Trafodwyd y papur, ac roedd y CHTh yn hapus i gymeradwyo estyn y cytundeb ar gyfer y system Gwasanaethau Cyfathrebu a Rheoli Integredig yng Nghanolfan Gyfathrebu’r Heddlu.

**Penderfyniad: Ar ôl ymgynghori â’r PG a’r PSC, cymeradwyodd CHTh yr Estyniad Cymorth Gwasanaethau Cyfathrebu a Rheoli Integredig yn amodol ar adolygiad y PSC.**

* 1. Gwybodaeth AD, gan gynnwys Lles ac Amrywiaeth.

Rhoddodd LW sawl papur i gyd-fynd â’r briffiad strategol Lles, sydd hefyd wedi’i rannu ag AHGTAEF, ac sy’n cynnwys cynlluniau ar gyfer yr Heddlu yn y dyfodol. Pennaeth yr Uned Iechyd Galwedigaethol yw arweinydd yr Heddlu ar les, ac mae’n rhan o grŵp Arweinyddiaeth a Lles sy’n cwrdd bob chwarter er mwyn olrhain cynnydd o ran gweithredu’r strategaeth. Roedd digwyddiad Lles gydag arweinwyr uwch a gynhaliwyd wythnos diwethaf yn llwyddiant ac mae’r rhai a oedd yn bresennol yn awr yn ymwybodol o’r hyn sydd ar gael a sut y gall yr Heddlu gefnogi ei weithwyr. Y cam nesaf yw i bob rheolwr gwblhau’r rhaglen datblygu Arweinyddiaeth newydd sydd eisoes ar waith. Mae’r Prif Gwnstabl Cynorthwyol (PGC) wedi bod yn cwrdd â thimoedd ledled yr Heddlu i ymgysylltu a nodi’r safonau perfformiad disgwyliedig.

Roedd ailstrwythuro’r Heddlu’n gyfle i bob Pennaeth Adran ailosod disgwyliadau ar gyfer gweithio doethach.

Mae recriwtio’n cael ei adnewyddu oherwydd y farchnad gyflogaeth heriol, sy’n golygu bod yn rhaid i’r Heddlu weithio’n galetach i ddenu a chadw swyddogion a staff. Mae proses a Pholisi Cadw newydd mewn grym, sy’n cynnwys “Cyfweliadau Aros” cyfrinachol gyda’r Swyddog Cadw ar gyfer swyddogion heddlu sy’n ystyried ymddiswyddo. Rôl allweddol newydd y mae’r Heddlu wedi cyflwyno yw’r Swyddog Denu Talent a fydd â phresenoldeb ar gyfryngau cymdeithasol ac mewn sefydliadau addysg uwch i ennyn diddordeb unigolion mewn plismona mor gynnar ag sy’n bosibl. Mae cyfleoedd tebyg ar gyfer staff yr heddlu, ond mae’n rhywbeth sydd angen ei hyrwyddo.

Aeth y PW i gyfarfod Bwrdd Gwasanaethau Cyhoeddus Sir Gaerfyrddin, lle y trafodwyd economi cynaliadwy a chyflogaeth deg o fewn y gwasanaethau cyhoeddus i hyrwyddo cyfleoedd gyrfa yn Sir Gaerfyrddin. Dywedodd LW fod hyn yn rhywbeth yr hoffai ymwneud ag ef mewn perthynas â staff yr heddlu.

Holodd CHTh pa un ai a oes amser penodol yn ystod eu gwasanaeth pan mae swyddogion yn ymddiswyddo. Dywedodd LW y bu cynnydd yn nifer y swyddogion sy’n gadael yn ystod y flwyddyn gyntaf gan nad ydynt yn llwyr ymwybodol o ofynion y swydd. Mae canolfannau asesu gwrthdaro bellach wedi’u hychwanegu’n fewnol yn ystod y broses recriwtio er mwyn goresgyn hyn. Mae cymorth niwroamrywiaeth nawr ar gael i recriwtiaid newydd.

Holodd CHTh pa un ai a fyddai gor-recriwtio’n helpu. Hoffai’r PG weld sut mae’r strategaeth uchod yn helpu i gadw swyddogion yn gyntaf, fodd bynnag, efallai bydd angen i hyn ddigwydd os nad yw’r sefyllfa’n gwella. Mae’r PG yn sylweddoli bod y newid i’r rheoliadau pensiwn yn rheswm dros swyddogion yn gadael.

Gofynnodd CHTh pa gymorth sydd ar gael i Ringylliaid ac Arolygwyr a fydd yn eu galluogi i sylwi ar unrhyw newidiadau mewn unigolion o fewn eu timoedd a allai olygu bod angen iddynt eu cyfeirio at gymorth priodol. Dywedodd LW fod y cwrs Rhingylliaid wedi’i adnewyddu a’i fod yn canolbwyntio ar hyn. Y mae ar gael i arweinwyr staff heddlu a Rhingylliaid sydd newydd eu dyrchafu ynghyd â dosbarthiadau Meistr ar sut i reoli’n dda.

Holodd CHTh sut mae achosion megis cyfeiriadau Trim yn cael eu monitro a pha un ai a yw swyddogion sydd wedi ymdrin â sawl marwolaeth mewn cyfnod byr ac sydd ddim yn teimlo’r angen ar gyfer cyfeiriad Trim yn cael eu gwarchod a’u nodi gan yr heddlu o safbwynt lles. Cadarnhaodd LW fod Metrigau Trim yn cael eu cipio gan y tîm Dysgu a Datblygu. Fodd bynnag, mae gwaith wedi cychwyn nawr ar gysylltu’r wybodaeth hon ag ystadegau cwnsler yr Heddlu, a fydd yn rhoi dealltwriaeth well.

Nododd y PG nad oedd marwolaeth yn rhan o bob digwyddiad trawmatig, a’i bod yn bwysig cipio pob digwyddiad. Nododd y PG ei bod yn bwysig i oruchwylwyr yr Heddlu nodi pryd y mae angen cymorth ar staff y tu hwnt i ddata.

Nododd LW bod llyfryn Lles nawr ar gael sy’n darparu gwybodaeth a manylion gwasanaethau sydd ar gael i weithwyr yn fewnol ac yn allanol.

Diolchodd CHTh i Linda a’i thîm am yr adroddiadau a roddwyd i’r Bwrdd Plismona.

1. **Maes Ffocws:** Archwiliad PEEL a Datganiad Rheoli’r Heddlu

Rhoddodd LH ddiweddariad mewn perthynas â pherfformiad, llywodraethu a chofnodi data. Roedd hyn yn cynnwys cynlluniau o fewn yr Uned Gwella Gwasanaeth wrth symud ymlaen ac o ble maen nhw wedi dod, ynghyd â’r prosesau sydd mewn grym.

Mae’r Heddlu wedi buddsoddi mewn warws data cwmwl, ynghyd â gweithredu Niche, sydd wedi cyflwyno nifer o heriau ond sydd hefyd wedi rhoi cyfle i’r tîm greu cynllun ar gyfer mesur perfformiad wrth symud ymlaen.

Bydd dangosfwrdd camgymeriadau data’n cael ei greu gan y tîm i ddangos ble mae’r camgymeriadau’n cael eu gwneud, yn ogystal â rhoi arweiniad ar gyfer eu datrys.   
  
Dywedodd LH y byddai dangosfyrddau dal yn cael eu hadeiladu, fodd bynnag, gallai gymryd rhwng 18 mis a 2 flynedd i’r Heddlu gyflawni ei botensial yn llawn mewn perthynas â rheoli perfformiad.

Nid oedd CHTh yn ymwybodol o effaith gweithredu Niche ar ddata, ond mae’n fodlon â’r cynllun sydd mewn grym.

Nododd y PG fod y cynnydd a wnaed gyda’r dangosfyrddau a’r data wedi bod yn un cadarnhaol a’i fod yn sylweddoli bod methu â chael mynediad at y data hwn yn amlwg i lawer oherwydd Niche.

Holodd y PW am gylch cynllunio Datganiad Rheoli’r Heddlu a phryd y disgwylir yr un nesaf. Dywedodd LH y byddai hyn yn cael ei ddatblygu ond nid yw’n debygol o fod ar y ffurf y byddem yn dymuno. Fodd bynnag, gwneir gwaith i’w wella.

1. **Materion i’w Penderfynu** 
   1. Cydweithrediad Cynllun Arfer Cerbydau Tri Heddlu A22a

Cyflwynwyd adroddiad ar gytundeb Cydweithrediad Tri Heddlu ar gyfer gweithredu cynllun adfer cerbydau cydweithredol. Mae hyn wedi’i drafod gan y Grŵp Prif Swyddogion ac roedd Pennaeth y Gwasanaethau Cyfreithiol eisoes wedi awgrymu newidiadau mân, sydd bellach wedi’u gwneud.

**Penderfyniad:**

**Cymeradwyodd CHTh yr argymhelliad i lofnodi’r ddogfen Cydweithrediad Cynllun Arfer Cerbydau Tri Heddlu A22a.**

1. **Unrhyw Fusnes Arall** 
   1. Cyfarfod gyda’r Gwasanaethau Troseddau Ieuenctid ac Atal

Mae’r Gwasanaethau Ieuenctid wedi rhoi gwybod i’r CHTh am yr heriau a wynebir gyda chyfeiriadau Cyfiawnder Adferol a llythyrau ymddygiad gwrthgymdeithasol o ganlyniad i Niche.

**Cam Gweithredu – Bydd LH yn trafod cyfeiriadau Cyfiawnder Adferol a llythyrau Ymddygiad Gwrthgymdeithasol gyda rheolwr y prosiect Niche.**

Dywedodd CHTh bod barn fod yr awydd wedi’i golli mewn perthynas ag ymagwedd sy’n canolbwyntio ar y plentyn mewn Plismona, a dywedodd yr hoffai weld hyn yn gwella.

**Cam Gweithredu – Ymgynghorydd Polisi SCHTh i gysylltu â’r Prif Arolygydd Neve a’r Ditectif Arolygydd Briggs mewn perthynas ag ymagwedd sy’n canolbwyntio ar y plentyn mewn Plismona.**

* 1. Cwestiynau gan y Panel Heddlu a Throseddu

Mae DE wedi ymchwilio i’r cwestiynau a ddarparwyd gan aelodau o’r Panel Heddlu a Throseddu ac wedi paratoi diweddariadau gweithredol y bydd hi’n anfon at Swyddfa Comisiynydd yr Heddlu a Throseddu fel y gallant baratoi ymatebion ar gyfer y cyfarfod Panel.

1. Adolygiad o’r holl gamau gweithredu a gymerwyd a’r holl benderfyniadau a wnaed *(Cadeirydd)*

|  |  |  |
| --- | --- | --- |
| **Rhif y Cam Gweithredu** | **Crynodeb o’r cam gweithredu** | **I’w ddatblygu gan** |
| PB 272 | CHTh i drafod y posibilrwydd o gyflogi Darpariaeth Gofal Iechyd Dalfeydd yn fewnol gyda Phrif Arolygydd. Gwasanaethau Dalfa a’r heriau o gwmpas dalfa Dafen yn gweithredu’n effeithiol. | SCHTh |
| PB 273 | CHTh a’r PW i edrych ar gyfarfodydd yn y calendr rhwng nawr a mis Rhagfyr. | PW |
| PB 274 | Bydd LH yn trafod cyfeiriadau Cyfiawnder Adferol a llythyrau Ymddygiad Gwrthgymdeithasol gyda rheolwr y prosiect Niche. | Yr Heddlu |
| PB 275 | Ymgynghorydd Polisi SCHTh i gysylltu â’r Prif Arolygydd Neve a’r Ditectif Arolygydd Briggs mewn perthynas ag ymagwedd sy’n canolbwyntio ar y plentyn mewn Plismona. | SCHTh |

DIWEDD